Ľ. Vážny, poslanec: (2003-10-22):
Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 49 z 9. januára 2003 ma určil za spravodajcu k vládnemu návrhu zákona o elektronickom obchode, ktorý ste obdržali všetci ako tlač 381. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje cieľ návrhu zákona, zhodnotenie súladu s ústavou a s ostatnými všeobecnými záväznými predpismi. Zákon nebude mať vplyv na štátny rozpočet ani na rozpočty obcí a vyšších územných celkov, pracovné miesta. Zákon nebude mať vplyv na zamestnanosť, nevyžiada si nové pracovné miesta v štátnej správe a nebude mať žiadne negatívne dôsledky na životné prostredie. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskych spoločenstiev a s právom Európskej únie, z ktorej vyplýva, že problematika návrhu zákona je upravená v práve Európskych spoločenstiev, nie je upravená v práve Európskej únie, je prioritou aproximácie práva podľa čl. 70 Európskej dohody o pridružení – ochrana spotrebiteľa, prioritou podľa Partnerstva pre vstup, nie je prioritou aproximácie práva podľa prílohy tzv. Bielej knihy, je prioritou aproximácie práva podľa skríningu, kapitoly 3 – Slobodný pohyb služieb, úlohou zahrnutou do prioritných úloh vlády Slovenskej republiky na rok 2003, prioritou vyplývajúcou pre Slovenskú republiku z pravidelnej správy Európskej komisie o stave pripravenosti Slovenskej republiky na členstvo v Európskej únii z 9. októbra. Účelom predmetného návrhu zákona je v intenciách uvedených smerníc Európskych spoločenstiev odstrániť najmä teda anonymitu poskytovateľov služieb informačnej spoločnosti, vytvoriť pre príjemcu služby také technické podmienky, aby mohol úkony smerujúce k vzniku záväzkových vzťahov prostredníctvom elektronických zariadení urobiť slobodne, vážne a zrozumiteľne a aby mohol svoje prípadné chyby v týchto úkonoch opraviť, ďalej, zabezpečiť dôkaz o uzatvorení zmluvného vzťahu, ďalej, keď poskytovateľ služieb poskytuje služby len v obmedzenom rozsahu, vylúčiť zodpovednosť poskytovateľa služieb, zabezpečiť účinný dohľad štátu nad elektronickým obchodom, vytvoriť podmienky na medzinárodnú spoluprácu a rýchlu výmenu informácií a iné. Priznám sa, vážené panie poslankyne a vážení páni poslanci, že ako spoločný spravodajca som intenzívne zvažoval, či nevrátiť predložený návrh zákona navrhovateľovi na dopracovanie. Ale po zhodnotení všetkých súvisiacich aspektov, ktoré môžem zhrnúť do dvoch základných oblastí, a to oblasti technickolegislatívnej a možnosti úpravy tohto zákona v druhom čítaní, ako i oblasti problematiky času a s tým súvisiacej možnej účinnosti tohto zákona, čiže po zvážení týchto dvoch základných oblastí sa prikláňam k tomu, že všetky potrebné korekcie sa dajú vyriešiť v rámci druhého čítania. Teraz ešte sme mali tu na chodbe stretnutie ako s odbornou verejnosťou, tak aj so zástupcami predkladateľa tohto zákona a ubezpečujem plénum, že v komisii pre transformáciu dopravy, pôšt a telekomunikácií, ktorá je ako poradný orgán Výboru Národnej rady pre hospodárstvo, privatizáciu a podnikanie a ktorej som predsedom, sa zaoberáme ako zákonom o elektronických komunikáciách, tak aj zákonom o elektronickom obchode s cieľom vyčistiť všetky pripomienky a všetky dopady týchto zákonov v praxi. A, samozrejme, komunikujeme ako s odbornou verejnosťou, tak aj s navrhovateľmi i s legislatívnymi tvorcami. Čiže myslím si, že pokúsime sa dosiahnuť cez tú komisiu a, samozrejme, cez druhé čítanie, aby aplikácia tohto zákona v praxi bola čo najmenej kolízna. A prikladám tomuto zákonu pomerne veľkú dôležitosť v našej legislatívnej oblasti. Teda vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku, že odporučí po rozprave uvedený návrh zákona prerokovať v druhom čítaní. Ďalej, v súlade s rozhodnutím predsedu Národnej rady Slovenskej republiky z 9. septembra 2003 č. 373 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbor ústavnoprávny a Výbor Národnej rady Slovenskej republiky pre hospodárstvo, privatizáciu a podnikanie. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Odporúčam, aby výbory predmetný návrh zákona prerokovali v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Pani predsedajúca, otvorte, prosím, všeobecnú rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne sa neprihlásil do rozpravy žiaden z poslancov. Ústne sa prihlásila do rozpravy pani poslankyňa Brestenská. Uzatváram možnosť hlásiť sa ústne do rozpravy. Pani poslankyňa Brestenská, nech sa páči, máte slovo. B. Brestenská, poslankyňa: Vážená pani podpredsedníčka, vážené dámy a páni, dovolím si podporiť tento zákon a požiadať vás naozaj, aby sme veľmi seriózne pristúpili k prerokovaniu tohto zákona, nakoľko aj v komisii pre informačnú spoločnosť veľmi vážne sa zaoberáme týmto zákonom, ktorý je veľmi dôležitý, si myslím, z hľadiska prístupu Slovenska do Európskej únie, ako to bolo povedané pánom spravodajcom. A ponúkam, myslím si, spoluprácu v rámci týchto výborov, aby sme sa spojili. Aj my sme dostali množstvo pripomienok z odbornej verejnosti. Ja si myslím, že to sú veľmi podstatné pripomienky na vylepšenie tohto zákona, súhlasím s tým, čo povedal pán spravodajca, a navrhujem, aby sme naozaj spojili naše komisie a pripravili dobrý návrh s pozmeňujúcimi návrhmi, ktorý potom prejde tu k zákonu v parlamente. Ďakujem pekne. Z. Martináková, podpredsedníčka NR SR: Ďakujem. Vyhlasujem všeobecnú rozpravu za skončenú. Pán minister, chcete sa vyjadriť? Nie. Ďakujem pekne. Prerušujem rokovanie o tomto bode programu. vládnom návrhu zákona o puncovníctve a skúšaní drahých kovov (puncový zákon) . Vládny návrh zákona ste dostali ako tlač 382, návrh na jeho pridelenie na prerokovanie výborom máte v rozhodnutí pod č. 398. Prosím podpredsedu vlády a ministra hospodárstva Pavla Ruska, aby uviedol vládny návrh zákona. P. Rusko, podpredseda vlády a minister hospodárstva SR: Ďakujem pekne, pani podpredsedníčka parlamentu Zuzka Martináková, a začnem teda hovoriť. Z. Martináková, podpredsedníčka NR SR: Pán minister, vy to musíte vedieť, že vás musím takto vyzvať. P. Rusko, podpredseda vlády a minister hospodárstva SR: Veď mne sa to páči, tak ja som poďakoval. Vy musíte, ja môžem. Vážená pani predsedajúca, vážené pani poslankyne, vážení páni poslanci, vážení prítomní, dovoľte mi predložiť vám v rámci prvého čítania vládny návrh zákona o puncovníctve a skúšaní drahých kovov (tzv. puncový zákon). K vypracovaniu predmetného zákona pristúpilo Ministerstvo hospodárstva Slovenskej republiky na základe Plánu legislatívnych úloh vlády Slovenskej republiky na rok 2003. Hlavný dôvod na vypracovanie puncového zákona vyplynul z poznatkov aplikačnej praxe v oblasti puncovníctva a skúšania drahých kovov. Napriek tomu, že puncový zákon sa za 10 rokov svojej účinnosti v praxi v zásade osvedčil a prispel tak významnou mierou k navodeniu relatívneho poriadku v oblasti výroby a obchodu s klenotníckym tovarom z drahých kovov, hospodársky, právny a technický vývoj priniesol rad nových otázok, na ktoré reaguje predložený návrh zákona. Ďalším významným dôvodom na vypracovanie predloženého zákona je očakávaný vstup Slovenskej republiky do Európskej únie, čo si tiež vyžiadalo niektoré legislatívne úpravy, aj keď je potrebné poznamenať, že Európska únia nemá v oblasti puncovníctva a skúšania drahých kovov spoločnú právnu úpravu a ani sa prijatie takejto legislatívnej normy v dohľadnej dobe neočakáva. Predpokladá sa, že ešte dlhú dobu zostanú v platnosti národné právne úpravy a vzájomné vzťahy sa budú riadiť judikatúrou Európskeho súdneho dvora, čo predkladaný návrh zákona v plnej miere zohľadňuje. Puncový zákon upravuje na jednej strane oblasť puncovníctva a skúšania drahých kovov a na strane druhej práva a povinnosti právnických a fyzických osôb, ktoré vyrábajú, predávajú alebo inak uvádzajú na trh výrobky z drahých kovov. Návrh zákona zavádza nové pojmy, ako je definícia výrobnej a zodpovednostnej značky, register výrobcov a obchodníkov s drahými kovmi, rozširuje právomoci puncovej inšpekcie, ustanovuje nové zákonné rýdzosti, upresňuje niektoré pojmy na základe poznatkov z aplikačnej praxe, terminologicky reaguje na vznik Slovenskej republiky. Návrh zákona bol prerokovaný a schválený na rokovaní vlády Slovenskej republiky uznesením č. 727 z 20. augusta 2003. Vážená pani predsedajúca, vážené pani poslankyne, vážení páni poslanci, na základe uvedených skutočností si vás dovoľujem požiadať o podporu vládneho návrhu zákona o puncovníctve a skúšaní drahých kovov. Ďakujem za vašu pozornosť. Z. Martináková, podpredsedníčka NR SR: Ďakujem, pán minister. Dávam slovo spravodajcovi, ktorého určil výbor pre hospodárstvo, privatizáciu a podnikanie, pánovi poslancovi Marošovi Kondrótovi.